OGLEDNI STATUT POWERLIFTING KLUBA
Napomena: Predložak Hrvatskog powerlifting saveza za klubove koji se osnivaju ili usklađuju statut sa Zakonom o udrugama (Narodne novine, broj 74/14, 70/17, 98/19 i 151/22) i Zakonom o sportu (Narodne novine, broj 141/22). Podatke u uglatim zagradama zamijenite podacima kluba, a napomene u kurzivu obrišite prije donošenja na skupštini. Odredbe koje Zakon o udrugama propisuje kao obvezne (članak 13.) ne smiju se izostaviti.

Na temelju članka 13. Zakona o udrugama (Narodne novine, broj 74/14, 70/17, 98/19 i 151/22) i članka 43. Zakona o sportu (Narodne novine, broj 141/22), Skupština [PUNI NAZIV KLUBA] na sjednici održanoj [DATUM] donijela je
STATUT
[PUNI NAZIV KLUBA]
I. TEMELJNE ODREDBE
Članak 1.
Ovim Statutom uređuju se naziv i sjedište; zastupanje; znak i pečat; ciljevi, područje djelovanja i djelatnosti kojima se ostvaruju ciljevi; javnost rada; uvjeti i način učlanjivanja i prestanak članstva, prava, obveze i odgovornost te stegovna odgovornost članova i način vođenja popisa članova; tijela Kluba, njihov sastav, način sazivanja sjednica, izbor, opoziv, ovlasti, način odlučivanja i trajanje mandata te način sazivanja skupštine u slučaju isteka mandata; izbor i opoziv likvidatora; imovina, način stjecanja i raspolaganja imovinom; prestanak postojanja Kluba i postupak s imovinom u tom slučaju; način rješavanja sporova i sukoba interesa te druga pitanja od značaja za Klub.
Članak 2.
Puni naziv Kluba je: [PUNI NAZIV KLUBA].
Skraćeni naziv Kluba je: [SKRAĆENI NAZIV KLUBA].
Naziv Kluba na engleskom jeziku je: [NAZIV NA ENGLESKOM, npr. Powerlifting Club ...]. Naziv na engleskom jeziku rabi se samo uz naziv na hrvatskom jeziku.
Napomena: Prema članku 30. stavku 4. Zakona o sportu naziv sportskog kluba sadrži riječi »sportski klub« ili ispred riječi »klub« naziv sporta, npr. »Powerlifting klub Primjer«. Skraćeni naziv mora sadržavati karakteristični dio naziva (članak 14. Zakona o udrugama). Naziv na stranom jeziku nije obvezan; ako ga Klub ne rabi, treći stavak se briše.
Članak 3.
Sjedište Kluba je u [MJESTO]. Odluku o adresi sjedišta donosi Upravni odbor.
Klub djeluje na području Republike Hrvatske.
Članak 4.
Klub je sportski klub osnovan kao udruga u smislu Zakona o sportu, neprofitna pravna osoba upisana u Registar udruga Republike Hrvatske.
Klub se upisuje u Evidenciju pravnih osoba u sportu, koja je dio Nacionalnog informacijskog sustava u sportu, i ne može započeti sa sportskom djelatnošću prije tog upisa (članak 42. stavak 3. Zakona o sportu).
Za svoje obveze Klub odgovara cijelom svojom imovinom.
Članak 5.
Klub ima znak i pečat.
Znak Kluba je [OPIS ZNAKA, npr. stilizirana šipka s utezima i natpis skraćenog naziva Kluba].
Pečat Kluba je okruglog oblika, promjera [npr. 30] mm, s natpisom uz rub: [PUNI NAZIV KLUBA], [MJESTO], a u sredini je [znak Kluba ili skraćeni naziv].
O uporabi pečata i znaka odlučuje Upravni odbor.
Napomena: Znak nije obvezan; ako ga Klub nema, briše se drugi stavak i spomen znaka u ostalim odredbama.
Članak 6.
Klub zastupaju predsjednik i tajnik Kluba, svaki samostalno.
Upravni odbor može za pojedine poslove ovlastiti i drugu osobu da zastupa Klub, u granicama danog ovlaštenja.
Osoba ovlaštena za zastupanje ne može biti osoba koja je pravomoćno osuđena za kaznena djela iz članka 19. stavka 2. Zakona o udrugama, a osoba ovlaštena za zastupanje koja je u izravnom doticaju s djecom ni osoba pravomoćno osuđena za neko od kaznenih djela spolnog zlostavljanja i iskorištavanja djeteta.
Napomena: Klub sam određuje osobe ovlaštene za zastupanje (npr. samo predsjednik, ili predsjednik i dopredsjednik). Sve osobe ovlaštene za zastupanje upisuju se u Registar udruga.
Članak 7.
Klub je član Hrvatskog powerlifting saveza i u svom djelovanju poštuje Statut i opće akte Hrvatskog powerlifting saveza te pravila Međunarodnog powerlifting saveza (IPF) i Europskog powerlifting saveza (EPF).
Klub se može udruživati u gradske i županijske sportske saveze, sportske zajednice i druge oblike udruživanja u zemlji i inozemstvu. Odluku o udruživanju donosi Skupština.
II. CILJEVI, PODRUČJE DJELOVANJA I DJELATNOSTI
Članak 8.
Klub sukladno svojim ciljevima djeluje na području sporta.
Ciljevi Kluba su:
· promicanje, razvoj i unapređivanje powerliftinga (čučanj, potisak s klupe i mrtvo dizanje) i bench pressa
· sportska priprema članova i njihovo sudjelovanje na sportskim natjecanjima u zemlji i inozemstvu
· uključivanje djece, mladih i odraslih u sport te briga o njihovu zdravlju
· promicanje sportskog duha, fair playa, tolerancije i nenasilja u sportu
· borba protiv dopinga i drugih negativnih pojava u sportu
· zaštita djece u sportu od svih oblika nasilja, zanemarivanja i iskorištavanja.
Članak 9.
Djelatnosti kojima Klub ostvaruje svoje ciljeve su:
· sportska priprema i sudjelovanje u sportskim natjecanjima u powerliftingu i bench pressu
· sportska poduka i sportska rekreacija
· organiziranje sportskih natjecanja u suradnji s Hrvatskim powerlifting savezom i u skladu s njegovim općim aktima
· stručni rad sa sportašima, koji obavljaju osobe upisane u Registar stručnih kadrova (članak 29. stavak 3. Zakona o sportu)
· edukacija članova o antidopingu, zdravom načinu života i pravilima sporta
· prijava sportaša na natjecanja i njihova registracija u Hrvatskom powerlifting savezu
· suradnja s drugim sportskim klubovima, savezima, sportskim zajednicama, odgojno-obrazovnim ustanovama i jedinicama lokalne i područne (regionalne) samouprave
· sudjelovanje u programima javnih potreba u sportu
· informiranje javnosti o radu Kluba i powerliftingu.
Napomena: Gospodarske djelatnosti navode se samo ako ih Klub obavlja, i to samo one koje udruga prema posebnim propisima smije obavljati; npr. »Gospodarska djelatnost Kluba je: [NAZIV DJELATNOSTI]. Dobit od gospodarske djelatnosti koristi se isključivo za ostvarivanje ciljeva Kluba.«
Članak 10.
Rad Kluba je javan. Javnost rada ostvaruje se:
· pravodobnim obavještavanjem članova o radu Kluba, sjednicama tijela i donesenim odlukama, putem elektroničke pošte, oglasne ploče ili na drugi prikladan način
· objavom obavijesti, rezultata i općih akata na mrežnoj stranici ili društvenim mrežama Kluba
· putem medija.
Godišnje financijsko izvješće i izvješće o radu dostupni su članovima na uvid.
III. ČLANSTVO
Članak 11.
Član Kluba može postati svaka fizička i pravna osoba koja prihvaća ciljeve Kluba i odredbe ovoga Statuta.
Članom se postaje potpisivanjem pristupnice i upisom u popis članova, nakon što Upravni odbor odluči o primitku.
Za dijete mlađe od 14 godina pristupnicu potpisuje zakonski zastupnik, a dijete od 14 do 18 godina potpisuje pristupnicu uz pisanu suglasnost zakonskog zastupnika.
Pravna osoba sudjeluje u radu Kluba putem predstavnika kojeg imenuje osoba ovlaštena za zastupanje pravne osobe.
Članak 12.
Klub vodi popis članova u elektroničkom obliku. Popis sadrži osobno ime (naziv) člana, OIB, datum rođenja, datum pristupanja Klubu, kategoriju članstva i datum prestanka članstva.
Popis članova vodi tajnik Kluba. Popis je dostupan na uvid svim članovima i nadležnim tijelima na njihov zahtjev.
Osobni podaci članova obrađuju se u skladu s propisima o zaštiti osobnih podataka, samo u svrhu ostvarivanja prava i obveza iz članstva i sudjelovanja na natjecanjima.
Članak 13.
Članovi plaćaju godišnju članarinu u iznosu koji odlukom utvrđuje Upravni odbor.
Napomena: Klub može propisati i oslobođenje od članarine (npr. za djecu ili počasne članove) ili drukčiji način utvrđivanja članarine.
Članak 14.
Prava, obveze i odgovornosti članova su:
· sudjelovati u aktivnostima Kluba i na treninzima pod stručnim vodstvom
· birati i biti biran u tijela Kluba, sukladno ovom Statutu
· biti obaviješten o radu Kluba i njegovih tijela
· davati prijedloge i mišljenja o radu Kluba
· poštovati Statut i opće akte Kluba i Hrvatskog powerlifting saveza, pravila sporta i antidoping pravila
· čuvati i podizati ugled Kluba te čuvati imovinu Kluba
· redovito plaćati članarinu.
Član koji nastupa na natjecanjima registrira se u Hrvatskom powerlifting savezu i ima utvrđenu zdravstvenu sposobnost za bavljenje sportom, u skladu sa Zakonom o sportu i općim aktima Hrvatskog powerlifting saveza.
Članak 15.
Članstvo u Klubu prestaje:
· dragovoljnim istupom, danom dostave pisane izjave o istupu
· neplaćanjem članarine za tekuću godinu do [DATUM, npr. 31. prosinca], bez posebne odluke
· isključenjem
· smrću člana, odnosno prestankom pravne osobe.
Istup natjecatelja iz Kluba radi prelaska u drugi klub provodi se u skladu s Pravilnikom o registraciji natjecatelja Hrvatskog powerlifting saveza.
Članak 16.
Član stegovno odgovara za povrede Statuta i općih akata Kluba, nesportsko ponašanje, štetu nanesenu ugledu ili imovini Kluba te nepoštovanje odluka tijela Kluba.
Stegovne mjere su opomena, privremena zabrana sudjelovanja u radu Kluba do šest mjeseci i isključenje.
O stegovnoj odgovornosti odlučuje Upravni odbor, nakon što članu omogući da se izjasni o povredi. Član ima pravo žalbe Skupštini u roku od 15 dana od dostave odluke. Skupština odlučuje o žalbi na prvoj sjednici, a njezina je odluka konačna.
Stegovna odgovornost sportaša i drugih osoba u natjecanjima te odgovornost za povrede antidoping pravila utvrđuju se prema općim aktima Hrvatskog powerlifting saveza i antidoping pravilima.
Članak 17.
Klub i osobe koje u njemu djeluju poduzimaju mjere zaštite djece u sportu te o svakom kršenju prava djece, posebice o svim oblicima nasilja nad djecom, spolne zloporabe, zanemarivanja, zlostavljanja ili izrabljivanja djece u sportu, obavještavaju policiju, nadležno tijelo za socijalnu skrb odnosno druga nadležna tijela (članak 29. stavak 2. Zakona o sportu).
IV. TIJELA KLUBA
Članak 18.
Tijela Kluba su:
· Skupština
· Upravni odbor
· predsjednik
· dopredsjednik
· tajnik.
Napomena: Zakon o udrugama obvezuje samo na skupštinu i osobu ovlaštenu za zastupanje; ostala tijela Klub određuje sam. Klub može imati i nadzorno tijelo (npr. nadzornika ili Nadzorni odbor); tada Statut uređuje njegov sastav, izbor, mandat i ovlasti.
Skupština
Članak 19.
Skupština je najviše tijelo Kluba. Skupštinu čine svi punoljetni članovi Kluba i predstavnici pravnih osoba članova.
Maloljetni članovi sudjeluju u radu Skupštine bez prava odlučivanja. Maloljetni članovi s navršenih 14 godina mogu odlučivati na Skupštini uz pisanu suglasnost zakonskog zastupnika.
Punoljetne osobe lišene poslovne sposobnosti sudjeluju u radu Skupštine i odlučuju putem skrbnika.
Napomena: Drugi i treći stavak Klub uređuje sam (članak 17. Zakona o udrugama); ako maloljetni članovi ne odlučuju, druga rečenica drugog stavka se briše.
Članak 20.
Sjednica Skupštine može biti redovna, izborna i izvanredna.
Redovna sjednica održava se jednom godišnje, najkasnije do [DATUM, npr. 31. ožujka]. Izborna sjednica održava se svake četiri godine.
Sjednicu Skupštine saziva predsjednik pisanim pozivom s prijedlogom dnevnog reda, mjestom i vremenom sjednice, dostavljenim članovima najmanje osam dana prije sjednice.
Predsjednik je dužan sazvati izvanrednu sjednicu kad to zatraži Upravni odbor ili najmanje jedna trećina članova Skupštine, uz prijedlog dnevnog reda. Ako je predsjednik ne sazove u roku od 15 dana od primitka zahtjeva, sjednicu sazivaju predlagatelji.
U slučaju isteka mandata tijelima Kluba, Skupštinu saziva posljednja osoba ovlaštena za zastupanje upisana u Registar udruga ili najmanje [BROJ, npr. tri] člana Kluba upisana u popis članova prije isteka mandata.
Članak 21.
Skupština pravovaljano odlučuje ako je na sjednici nazočna većina članova Skupštine. Odluke se donose većinom glasova nazočnih članova, osim odluka o izmjeni Statuta i o prestanku Kluba, za koje je potrebna dvotrećinska većina nazočnih članova.
Ako u zakazano vrijeme nije nazočna potrebna većina, sjednica se odgađa za 30 minuta i tada Skupština pravovaljano odlučuje ako je nazočna najmanje trećina članova Skupštine.
Sjednicom predsjedava predsjednik Kluba, a u njegovoj odsutnosti osoba koju Skupština izabere na početku sjednice. O radu sjednice vodi se zapisnik koji potpisuju zapisničar i predsjedavajući, a trajno se čuva u arhivi Kluba.
Napomena: Kvorum i većine Klub određuje sam. Odgođena sjednica s manjim kvorumom nije obvezna.
Članak 22.
Skupština:
· donosi Statut te njegove izmjene i dopune
· bira i razrješava predsjednika, dopredsjednika, tajnika i članove Upravnog odbora
· usvaja plan rada i financijski plan za sljedeću kalendarsku godinu i izvješće o radu za prethodnu kalendarsku godinu
· usvaja godišnje financijsko izvješće
· odlučuje o udruživanju u saveze, zajednice i druge oblike povezivanja
· odlučuje o promjeni ciljeva i djelatnosti te o gospodarskim djelatnostima
· odlučuje o žalbama članova na stegovne odluke i odluke o isključenju
· imenuje i opoziva likvidatora
· odlučuje o statusnim promjenama, prestanku Kluba i raspodjeli preostale imovine
· odlučuje o drugim pitanjima za koja ovim Statutom nije utvrđena nadležnost drugih tijela.
Upravni odbor
Članak 23.
Upravni odbor je izvršno tijelo Kluba koje upravlja poslovima Kluba između dviju sjednica Skupštine.
Upravni odbor ima [BROJ, npr. pet] članova: predsjednika, dopredsjednika, tajnika i [BROJ] člana koje bira Skupština. Mandat članova Upravnog odbora traje četiri godine i mogu biti ponovno birani.
Sjednice Upravnog odbora saziva i vodi predsjednik. Upravni odbor odlučuje većinom glasova svih članova; sjednica se može održati i elektroničkim putem.
Članak 24.
Upravni odbor:
· provodi odluke Skupštine i priprema prijedloge akata, plana rada, financijskog plana i izvješća
· odlučuje o primitku u članstvo, utvrđuje članarinu i odlučuje o stegovnoj odgovornosti članova
· donosi opće akte Kluba koje ne donosi Skupština
· odlučuje o adresi sjedišta
· upravlja imovinom Kluba sukladno financijskom planu
· određuje sportaše za nastup na natjecanjima i brine o stručnom radu
· osniva stalne i povremene radne skupine
· obavlja druge poslove po ovom Statutu i odlukama Skupštine.
Predsjednik, dopredsjednik i tajnik
Članak 25.
Predsjednika Kluba bira Skupština na mandat od četiri godine. Predsjednik:
· zastupa Klub i odgovara za zakonitost njegova rada
· saziva i vodi sjednice Skupštine i Upravnog odbora
· vodi poslove Kluba sukladno odlukama Skupštine i Upravnog odbora
· sklapa ugovore i poduzima druge pravne radnje u ime i za račun Kluba
· odgovoran je za podnošenje Skupštini prijedloga godišnjeg financijskog izvješća
· dostavlja zapisnik s redovne sjednice Skupštine nadležnom upravnom tijelu koje vodi Registar udruga
· brine o upisu i ažuriranju podataka Kluba u Registru udruga i Evidenciji pravnih osoba u sportu
· obavlja druge poslove u skladu sa zakonom, ovim Statutom i aktima Kluba.
Za svoj rad predsjednik odgovara Skupštini.
Članak 26.
Dopredsjednika bira Skupština na mandat od četiri godine. Dopredsjednik zamjenjuje predsjednika u slučaju njegove odsutnosti ili spriječenosti i obavlja poslove koje mu povjeri predsjednik ili Upravni odbor.
Članak 27.
Tajnika bira Skupština na mandat od četiri godine. Tajnik zastupa Klub, vodi popis članova i stručno-administrativne poslove Kluba, priprema sjednice tijela Kluba i brine o arhivi i dokumentaciji Kluba.
Članak 28.
Osoba izabrana u tijelo Kluba može biti opozvana prije isteka mandata ako ne izvršava svoje dužnosti, postupa protivno Statutu ili šteti ugledu Kluba. O opozivu odlučuje tijelo koje je osobu izabralo, istim postupkom kao pri izboru.
Osoba može i sama podnijeti ostavku. Tijelo koje ju je izabralo bira novu osobu do isteka mandata.
V. IMOVINA I FINANCIJSKO POSLOVANJE
Članak 29.
Imovinu Kluba čine:
· novčana sredstva stečena od članarina, dobrovoljnih priloga i darova
· novčana sredstva stečena obavljanjem djelatnosti kojima se ostvaruju ciljevi, iz programa javnih potreba u sportu, iz proračuna, fondova i inozemnih izvora te od sponzorstava
· pokretne stvari i nekretnine Kluba
· druga imovinska prava.
Imovinom Kluba raspolaže se samo za ostvarivanje ciljeva i obavljanje djelatnosti utvrđenih ovim Statutom, u skladu sa zakonom.
Članak 30.
Klub vodi poslovne knjige i sastavlja financijska izvješća prema propisima o financijskom poslovanju i računovodstvu neprofitnih organizacija. Sredstva dobivena iz javnih izvora koriste se namjenski, u skladu s ugovorom kojim su dodijeljena.
VI. RJEŠAVANJE SPOROVA I SUKOBA INTERESA
Članak 31.
Spor u Klubu postoji kada se članovi ili tijela Kluba ne slažu oko prava i obveza iz članstva ili rada tijela Kluba. Spor rješava Upravni odbor, a na njegovu odluku član može podnijeti žalbu Skupštini u roku od 15 dana od dostave. Odluka Skupštine je konačna.
Sukob interesa postoji kada osobni ili financijski interes člana tijela Kluba ili s njim povezane osobe utječe ili može utjecati na nepristrano obavljanje njegove dužnosti. Član tijela u sukobu interesa dužan je to prijaviti i ne sudjeluje u raspravi ni odlučivanju o tom pitanju.
Napomena: Klub može predvidjeti i drukčiji način rješavanja sporova, npr. arbitražno vijeće koje bira Skupština.
VII. PRESTANAK POSTOJANJA KLUBA
Članak 32.
Klub prestaje postojati odlukom Skupštine i u drugim slučajevima propisanim Zakonom o udrugama.
U slučaju prestanka postojanja Kluba imovina se, nakon namirenja vjerovnika i troškova likvidacijskog, sudskog i drugih postupaka, predaje [NAZIV UDRUGE, USTANOVE ILI ZAKLADE S ISTIM ILI SLIČNIM CILJEVIMA], na temelju odluke Skupštine. Imovina se ne može dijeliti osnivačima, članovima, osobama ovlaštenima za zastupanje, zaposlenima ni s njima povezanim osobama.
Ostatak sredstava dobivenih iz javnih izvora vraća se u proračun iz kojega su dodijeljena.
Članak 33.
Likvidatora imenuje i opoziva Skupština. Likvidator ne mora biti član Kluba. Likvidator zastupa Klub u postupku likvidacije te se otvaranjem likvidacijskog postupka upisuje u Registar udruga kao osoba ovlaštena za zastupanje do okončanja postupka i brisanja Kluba iz registra.
VIII. PRIJELAZNE I ZAVRŠNE ODREDBE
Članak 34.
Tumačenje odredaba ovoga Statuta daje Skupština, a između dviju sjednica Skupštine Upravni odbor.
Opći akti Kluba moraju biti u skladu s ovim Statutom.
Članak 35.
Ovaj Statut stupa na snagu danom donošenja. Stupanjem na snagu ovoga Statuta prestaje važiti Statut [PUNI NAZIV KLUBA] od [DATUM PRETHODNOG STATUTA].
Napomena: Drugu rečenicu brišite ako se Statut donosi pri osnivanju Kluba.

U [MJESTO], [DATUM]
Predsjednik Kluba
[IME I PREZIME]
